text: Aðalfundafrágreiðing og ársfrágreiðing fyri 2021
  Ársfrágreiðing 2019 frá forkvinnuni í ADHD-felagnum.
text: #000000
text: Ársfrágreiðing 2020 frá ADHD felagnum.
text: #000002
text: Hetta seinasta árið eru vit blivin nógv meira tilvitað um ADHD!
text: #000003
text: Nú árið 2020 er av, fara vit at taka samanum og seta sloyfu á eitt ár, har virksemi felagsins, sum vera mann, hevur verið nógv tarnað av korunu.
  Hóast tað, so hevur nógv virksemi verið í felagnum. Vit hava m.a. fyri fyrstu ferð havt sjálvhjálparbólkar, heilar 5 í tali, og skipað fyri altjóða upplýsingarherferðini ADHD Awareness month, ið vit nevndu ADHDtilvit.
text: #000004
text: Vit eru fegin um, at vit uppliva eina størri almenna tilvitsku um ADHD. Bæði tilvit, vitan og viðurkenningin økist í samfelagnum. Men enn seta fólk ikki ADHD ella ADD í samband við still børn, vaksin, eldri, vællærd og viðurkend fólk, hóast summi teirra stríðast á annan hátt og hava óviðgjørt ADHD.
text: #000005
text: Við at seta andlit á ADHD vilja vit í komandi ári halda áfram við at økja um almennu vitanina.
text: #000006
text: Vit ynskja tætt samstarv við avvarandi ráð og stovnar, og tí royna vit at koma runt. Vit hava m.a. verið í Tórshavnar kommunu, hjá Landslæknanum, Landsstýrismanninum í mentamálum, Serflokkinum í Hoyvík, psykiatriini og tvær ferðir á fundi við Sernám.
text: #000007
text: Eitt nýtt serflokkatilboð kom í Vestmanna í august, so nú eru í alt 8 integreraðir serflokkar í Føroyum umframt 4-10 tilboðið, eisini kallað Guli skúli, sum júst er flutt út á gamla Argjaskúla. Tað er sera gott, at vit hava ein serskúla úti á Argjum, har børnini hava góðar karmar og umhvørvi at læra og mennast í. Vit vísa áhaldandi politisku skipanini á, at í verki er hetta tilboð ein serskúli heldur enn serflokkar, tí skúlabørnini eru ikki partur av gerandisdegnum hjá hinum børnunum í Skúlanum á Fløtum.
text: #000009
text: Vit sendu opið bræv til avvarandi mynduleikar í juni um at finna intigrerað pláss til serflokkar á SáF, men tað arbeiði er ikki komið á mál. Eisini arbeiða vit framhaldandi við, at allir skúlar við 200 børnum og fleir fáa eitt serflokkatilboð.
text: #000010
text: Vit fegnast um, at eitt serstovutilboð til børn við ADHD og líknandi byrjar í hesum døgum á Býlingshúsinum á Flat. Okkum kunnugt, er hetta fyrsta líknandi sertilboðið innan dagstovnaøkið. Vit frætta fegin um onnur líknandi tilboð.
text: #000011
text: Í fólkaskúlanum og á stovnum ynskja vit hægri fakliga vitan og nógv meira vitanardeiling. Lærarar og námsfrøðingar rópa neyðarróp, tí teir hava ikki førleikar og umstøður at undirvísa børnum við ADHD.
  Vit hava kært okkara neyð í fjølmiðlunum og fyri landsstýrismanninum í mentamálum um manglandi fakliga vitan, umstøður og amboð. Umframt at Sernám bert í sera fáum førum veitir nøktandi tænastu.
text: #000012
text: Tað er okkara kensla, at tað er gagnligari og nógv týdningarmiklari, at sernámsfrøðin er fastur partur á skúlunum, og ikki einans kemur inn sum konsulent.
text: #000014
text: Í summar og aftur á fíggjarlógini fyri 2021 varð meira peningur settur av til ADHD klinikkina. Vit vísa politisku skipanini á, at øll tey, ið eru útgreinað privat, eiga at verða innslúsað í okkara felags heilsuverk sum skjótast.
  Vit fegnast eisini um, at vælferðarlógin er samtykt og fregnast eftir at vita, nær okkara børn koma í “ta góðu tilgongdina”.
text: #000016
text: Vaksandi bíðilistarnir til útgreiningar vitna um øktu viðurkenningina. Tí viðurkenningin er treytin fyri, at søkt verður um hjálp. Landsstýrismaðurin í heilsumálum, Kaj Leo hevur lovað, at bíðitíðin skal verða í mesta lagi 30 dagar. Vit fylgja neyvt gongdini, tí sera sera langt er á mál. Tann eina milliónin, ið økið er uppraðfest við í 2021, er als ikki nóg mikið til, at ADHD klinikkin á psykiatriska deplinum kann koyra sum ætlað við 5 fólkum í starvi.
  Vit ræðast tí, ið Súsanna Reinert Petersen, yvirlækni í Barna- og ungdómspsykiatriini, segði fyri jól; at bíðilistin hjá teimum 300 børnunum til barnapsykiatriina er longdur úr 2 mánaðum og heilt upp 1 ár, tí tað ikki er nóg nógv fígging.
  Nú má samgongan halda orð – 30 dagar viðgerðartrygd!
text: #000017
text: “Skulu nú øll hava ADHD?”
  Hettar er ein ofta hoyrdur, men eisini sera viðkomandi spurningur, tí hví er alt ADHD nú? Stutta svarið er, at tað er eitt paradigmuskiftið farið fram. Tað merkir, at tað nú er vísindaliga prógvað, at læknavísindin kann veita viðgerð og hjálp til fólk, ið hava avbjóðingar við uppmerksemi og impulsstýring. Hetta var fyrr nakað ið ikki kundi viðgerast. Hagfrøðiliga hava, sambært WHO, 5% av øllum børnum og 2,5% av vaksnum ADHD. Tí vita vit, at tað ganga millum 500 og 1000 føroyingar enn við óviðgjørdum ADHD. Økta tilvitið fer óivað at hava við sær, at tey, ið tørva hjálp, fara til útgreining og fáa staðfest ADHD. Hetta kann tykjast sum nógv ísenn, men vit vita, hvussu nógv tað hjálpir fólki at fáa diagnosu og hjálp, og tí er tað sera gott, at øll við ADHD fáa tað staðfest.
text: #000018
text: Hagfrøðin vísir, at fólk við óviðgjørdum ADHD liva 15 ár styttri, fáa munandi oftari fylgisjúkur so sum tunglyndi og angist, sjálvmedisinera seg og hava vánaligari lívsgóðsku. Hettar bøtir staðfesting av diagnosuni væl uppá.
text: #000019
text: Danski Rockwoll fondurin kom í 2014 við einum tali, har óviðgjørt ADHD kostar danska statinum uml. 3 mia um árið. Tí hevur tað eisini sera stóran samfelagsligan fíggjarligan áhuga at fáa fólk í viðgerð.
text: #000020
text: Við at seta tíðliga inn við viðgerð, tillagingum, sálarfrøðiligari og námsfrøðiligari hjálp og lívslangari vegleiðing, ber til hjá fólkum við ADHD at koma seg so væl, at tey fáa eitt líka gott lív sum onnur, og koma at kasta tað sama í samfelagið sum onnur.
text: #000021
text: Januar: Nýggj hølir, ráðstevna og ADHDrundferð
  Árið byrjaði við, at vit fingu skrivstovuhølir í MEGD húsinum í Vesturbýnum í Havn, sum eisini kann hýsa nevndararbeiði, sjálvhjálparbólkum og minni tiltøkum. Skrivstovuna leiga vit saman við Alzheimersfelagnum.
text: #000022
text: Vit skipaðu fyri fullteknaðaðari fakligari ráðstevnu í januar við donskum fyrilestrarhaldara við heitinum ADHD og arbeiðsmarknaðurin, har undirtema var “Hvussu kunna vit tryggja eitt gott og langt arbeiðslív”. Yvirlýsingin varð gjørd og kann síggjast á adhd.fo.
  Eisini sendu vit fyri fyrstu ferð tvey ung til Finnlands at umboða felagið í stórari norðurlendskari ráðstevnu, sum Norðurlandaráðið skipaði fyri.
text: #000023
text: Vit kláraðu at halda ta næstu av íalt seks ætlaðum ADHDrundferðum í kjokkfullari Eydnu á Oyrarbakka í januar. ADHDrundferðin, sum skuldi verða í mars í Klaksvík, mátti útsetast vegna koronu. Vit gleða okkum at taka tráðin uppaftur, tá tað er ráðiligt.
text: #000024
text: Fyrst í mars byrjaðu 4 sjálvhjálparbólkar fyri ávikavíst vaksnum, børnum, foreldrum at børnum og foreldrum at ungum. Ein vaksnamannabólkur byrjaði eftir summarfrítíðina og hava vit sostatt gjøgnumført heili 5 bólkar við umleið 43 fólkum. Hettar er eitt stórt og týdningarmikið fet fyri felagið. Bólkar byrja aftur í seinast í januar og til ber at lesa meira um teir á adhd.fo.
text: #000025
text: Fitt av limum vóru komnir til aðalfundin í maimánaða. Nevndin vaks úr 4 uppí 6 nevndarlimum umframt tveir tiltakslimir á aðalfundinum í maimánaða. Sostatt eru fleiri hendur at taka í, og fjølbroytta virksemi felagsins er betri tryggjað. Limatalið er vaksið við næstan 80 limum, og eru vit nú fleiri enn 170 limir.
text: #000026
text: ADHDtilvit, sum vit hava valt at kalla herferðina, er afturvendandi altjóðað tiltak, har ynski er at skapa eina rætta mynd av lívinum við ADHD. Hetta varð gjørt við 5 podvørpum um ymisk evnir, sum so vóru víðari viðgjørd í 5 fylgjandi vikuskiftissosialum. Mánaðurin endaði við, at vit góvu eina væluppiborna ársins ADHD viðurkenning til Juliu Feilberg Zachariassen, fyri sítt nærverandi, fakliga og áhaldandi arbeiði sum sjúkrarøktarfrøðingur á Psykiatriska deplinum.
text: #000027
text: Aftur í ár hava vit luttikið aktivt í almenna kjakinum bæði í bløðum, sosialu miðlunum og KVF. Okkara fylgjaraskari vaksur alsamt, og nú hava vit 2545 fylgjarar á Facebook, har vit javnan posta ymiskt. Heimasíðan verður eisini dagførd javnan.
text: #000028
text: “Løgtingsmaður hevur ADHD” stóð á forsíðuni í Sosialinum, tá løgtingsmaðurin Erhard Joensen so hegnisliga og innarliga greiddi frá sínari diagnosu. 4 aðrar greinar við ymsum temaum og vinklum komu fylgjandi vikur, sum partur av herferðini ADHDtilvit.
  Ein áhugaverd grein er í nýggja blaðnum hjá MEGD, har ein dulnevnd dama greiðir frá, hvønn týdning luttøkan í sjálvhjálparbólkinum hevur haft.
  Blaðið hjá Sinnisbata hevði eisini tema um ADHD, har Asger Kristian Eið Karinarson fortelur sína søgu.
text: #000029
text: ADHD er ein dimensionel diagnosa, ið er torfør at fata og kenna. Hevur tú hitt einum persóni við ADHD, so hevur tú hitt einum persóni við ADHD. Eingin er líka, og tí royna vit at fáa ymsar lívssøgur fram. Nógvar søgur eru enn heilt ósagdar og vit vóna, at miðlarnir framhaldandi vilja verða við til at lýsa hesar søgur.
text: #000030
text: Vit eru sera takksom fyri, at so nógv framstig henda nú. og her eru nøkur av okkara málum fyri komandi árið:
text: #000032
text: Skjóta útgreining av børnum og vaksnum.
  Eina fullfíggjaða ADHD klinikk fyri alla familjuna.
  ADHD vegleiðaraútbúgving stovnsetast og breiða førleikamenning
  At sernámsfrøði er kravd lærugrein hjá lærara- og námsfrøðilesandi
  At ADHD felagið fær eina ADHD ráðgeving setta á stovn
  Starvsvenjing í samstarvi við Dugna o.ø.
  At fáa umboðan í arbeiðsbólkum o.líknandi
text: #000033
text: ADHD er eitt neurologiskt arvaligt ólag, sum kann raka allar familjur, og sum ikki spyr eftir sosialum statusi ella inntøku. Okkara samfelag verður alt meira krevjandi, torført og innviklað, og tað megna fólk við ADHD verri og verri at klára seg í.
  Tí má ADHD verða ein tilvitaður partur í øllum skipanum og stovnum í samfelagnum.
text: #000034
text: Hjartans tøkk – saman megna vit!
  Vit vilja takka starvsfeløgunum í nevndini fyri avbera gott og gevandi samstarv. Saman vilja vit takka limunum fyri dyggan stuðul og MEGD fyri holla ráðgeving, stuðul og sparring eins og øllum privatum fyritøkum, sum hava stuðlað við peningagávu. Kommunum fyri samstarv og stuðul. Serlig tøkk til teir politikarar, sum áhaldandi arbeiða fyri ADHD í Føroyum. Øll á Psykiatriska depilinum, barnapsykiatriini og Almannaverkinum, takk fyri sparring og gevandi luttøku á okkara tiltøkum.
text: #000035
text: Ein serlig tøkk til øllum tykkum, sum taka eina serliga hond um fólk við ADHD og sum á onkran hátt kasta í arbeiðið fyri, at tað skal verða betri at liva við ADHD í Føroyum.
text: #000036
text: At enda vilja vit ynskja øllum eitt gott nýggjár.
text: #000037